  Майя Бывальцева Эскерисьёс Удмуртилы промышленной туризмез 17 ӧръёсъя азинтыны ӵекто Со сярысь ивортэ улосвыл тӧролэн но кивалтэтлэн пресс-службазы. Туръёсты радъян понна азинлыко ӧръёс пӧлын таӵе удысъёсты ӵекто: ожгар техника но вооружение, ыбылӥськон пыӵал тӥрлык, авиаци но инсьӧр оборудование, металлургия, автомобильёс лэсьтон, наноиндустрия, промышленной оборудование, приборъёс лэсьтон, электрон ёзъёс но материалъёс, сиён-юон поттон промышленность, гурт возёс, пиялалэсь вузъёс лэсьтон, хими промышленность, капчи промышленность, мебель лэсьтон, нюлэс но пулэсь вузъёс лэсьтон промышленность, эм техника но материалъёс, бытовой электротехника. Промышленной туризм сярысь вераськон мыноз 28-тӥ оштолэзе Ижкарын усьтӥськись «Туризм. Спорт. Отдых» Росси адӟытонын но. Россиын учыръя туризм сярысь trip2rus.ru порталлэн одӥгез кылдытӥсез но кивалтӥсез но Туризмъя видеотодматонъёсъя «Диво России» фестиваль-конкурслэн радъясь комитетэзлэн одӥгез кивалтӥсез Светлана Чичкина верамъя, элькун одӥгзэ инъет луись брендзэ — «Калашников» — пуш но дунневыл рынокъёсын вӧлмытон сярысь малпаськыны кулэ. Ижкарлэн эшшо одӥгез пусйымон палыз — татын карлэн шораз тупам Россиысь тужгес бадӟымез промзона интыяськемын. Чичкиналэн верамезъя, Удмуртиын озьы ик огазеяны луоно Атыкай музъемез гажан, шаерлэсь мӧзмон мылкыдо но дышетон туризмез. Со дыре ик сое йӧскалык лулчеберетэн герӟаны. Тегъёс: Туризм Ижкар Удмуртия Удмуртиысьтуризм  